Злёт, як заўсёды, пачаўся з пастраення каманд. Іх вітаў начальнік аддзялення ДАІ РАУС Д. М. Андрон. Ён расказаў, як будуць праходзіць спаборніцтвы, прадставіў суддзяў і пажадаў усім удзельнікам поспехаў. Затым адбылася жараб’ёўка каманд, і ў адпаведнасці з атрыманымі нумарамі яны адправіліся здаваць тэарэтычныя і практычныя экзамены. Фігурнае ваджэнне веласіпеда праходзіла на спецыяльна абсталяванай пляцоўцы на стадыёне ФАКа. Там школьнікі дэманстравалі свае навыкі кіравання двухколавым транспартным сродкам, выконваючы 7 элементаў: “паралелі”, “змейку”, перанос прадмета з адной тумбы на другую, “пятакі”, скачок і фініш, на якім трэба было спыніць веласіпед, не збіўшы планку. Кожная памылка каралася штрафным балам. За дакладнасцю выканання заданняў уважліва сачылі дзяржаўтаінспектары А. І. Цымбалюк і А. М. Залатускі.